Татар булу өчен киртәләр бар әле

	23 - 24 сентябрьдә Казанның Галиәсгар Камал исемендәге Татар дәүләт академия театрында Бөтендөнья татар конгрессы икенче мәртәбә “Милләт җыены” үткәрде.	 Чарага Россиянең 70 төбәгеннән 500ләп делегат килгән иде. “Милләт җыены” утырышында Самара өлкәсеннән дә саллы гына делегация катнашты – өлкә татар милли-мәдәни автономиясе рәисе Әнвәр Горланов, “Дуслык” иҗади-иҗтимагый җәмгыяте президенты Фәхретдин Канюкаев һәм аның урынбасары Минәхмәт Хәлиуллов, Камышлы районы башлыгы Рафаэль Баһаутдинов, Новокуйбышевск татарларының “Туган тел” җәмгыяте җитәкчесе Ринат Азизов, “Яктылык” татар мәктәбе директоры Радик Газизов һәм башкалар. Делегатларны Татарстан Республикасы премьер-министры урынбасары, Бөтендөнья татар конгрессының Милли Шура рәисе Васил ШӘЙХРАЗИЕВ сәламләп, “Гамәл стратегиясе”н тормышка ашыру кысаларында төрле форматта уза торган чаралар хакында сөйләде. Ул, беренче чиратта, Дәүләт Думасына узган милләттәшләребезне атап үтте: Татарстаннан - Илдар Гыйльметдинов, Башкортостаннан - Римма Утяшева, Әстерхан өлкәсеннән - Ринат Әюпов һәм башкалар татар халкы мәнфәгатьләрен тормышка ашыруда үз рольләрен лаеклы үти алырлар, дигән ышаныч белдерде. Шулай ук Васил әфәнде Стратегия планы буенча актив эш алып барылуын билгеләп үтте һәм алдыбызда торган зур эштә - җанисәптә дә актив катнашырга, үз-үзебезне - татар, ә туган телебез - татар теле дип яздырырга кирәклегенә басым ясады. 
	Эльмира ШӘВӘЛИЕВА	
Бердәмлек

	№ --- | 06.10.2021	


